O Club de lectura semanal comeza ” A pel fria” de Albert Sánchez Piñol – O Ensanche\nFebreiro 11, 2016 Setembro 9, 2016 oensanche\nO Club de lectura semanal comeza ” A pel fria” de Albert Sánchez Piñol\nAlbert Sánchez Piñol (Barcelona, 1965) é un antropólogo, africanista e escritor catalán. A maior parte da súa obra está escrita en lingua catalá. É membro do Centro de Estudos Africanos e ten colaborado na redacción de anuarios de enciclopedias interactivas.\nFoi alumno do Collegi Claret de Barcelona. Posteriormente, despois de deixar os estudos de Dereito que comezara, licenciarase en antropoloxía na Universidade de Barcelona, especializándose en estudos sobre África. Viaxou ao Congo nos anos 90 para acabar a súa tese doutoral. Cando estoupe a guerra civil naquel país, terá que abandonalo. Será daquela cando escriba A pel fría, o libro que o vai lanzar á fama: 32 edicións en catalán (2012) e dereitos de tradución en 37 linguas. Obterá tamén o premio Ojo Crítico de RNE en 2003 e para o presente ano estrearase un filme baseado na novela, dirixida polo director francés Xavier Gens e rodada en Islandia.\nEn 2000, publica Pallassos i monstres, unha obra de divulgación que narra a historia de 8 ditadores africanos que gobernaron os seus países con man de ferro. Máis tarde, Sánchez Piñol aproveitaría os seus coñecementos de África e do Congo para escribir unha novela centrada na explotación do país polos europeos (Pandora al Congo).\nTen colaborado activamente nos diarios Ara e La Vanguardia.\nA súa obra de ficción, traducida ao castelán, é a seguinte:\nCompañía difícil, 2000, Literalia (coescrito con Marcelo Fois)\nLas edades de oro, 2001, Proa\nPandora en el Congo, 2005, Suma de Letras y La Campana\nTrece tristes trances, 2008, La Campana\nBarcelona 1714 (2012, La Campana)\nVae Victus, 2015, La Campana\nA obra. La piel fría, 2002\nFuxindo en parte do seu pasado como activista do IRA, o protagonista chega a unha diminuta illa perdida no océano onde a única edificación é unha cabana do meteorólogo e un faro. A súa primeira sorpresa consiste en comprobar que o único habitante da illa non sae a recibilo, pero logo isto convértese nun detalle sen importancia cando descobre que o faro é periodicamente atacado por seres procedentes do mar cuxos obxectivos ninguén coñece. Non tarda en unir esforzos co defensor do faro, Batis Caffó, pero co paso dos días, e sometido á extrema tensión dos ataques nocturnos, comeza a reformular a súa actitude cara aos supostos monstros mariños.\nMediante unha extremecedora e emocionante novela na que a aventura e a acción ocupan un lugar central, o autor formula dun modo intelixente a percepción do ser humano cara ao individuo distinto, cuestiona a actitude que hai que adoptar frente ao estraño e aboga implicitamente polo diálogo entre os diferentes.\nPrevious O CL Semanal está a ler Stoner de John Williams\nSeguinte Estrea documental O DESCRÉDITO\nFebreiro 16, 2016 ás 2:59 pm\nO estou empezando a ler en PDF!


Verín debulla o pasado da gaita - CULTURA - Sermos Galiza - Diario de intereses galegos\nRedacción 05 agosto 2019 11:10 h.\nVERÍN GAITA XOSÉ LOIS FOXO\nOs estudos de Xosé Lois Foxo e Ruth Foxo sobre a gaita primitiva e as primeiras representacións artísticas completas da figura do gaiteiro sitúan Verín como un enclave fundamental na historia deste instrumento. Unha localidade que nestes días acolle un programa de diferentes actividades en torno á gaita. Exposicións, concertos e conferencias articulan o programa.\nDúas pezas orixinais do século XVII do Santuario de A Nosa Señora dos Remedios de Vilamaior do Val relacionadas con este instrumento erecentemente restauradas serán expostas por primeira vez ao público no museo do Claustro Mercedario de Verín. Ademais, o museo acollerá algunhas das pezas máis importantes da gaita primitiva e das reproducións escultóricas da colección de Xosé Lois Foxo.\nA gaita é un fenómeno planetario que se manifesta de diversos xeitos en todas as culturas do mundo, asegura Foxo, director da Real Banda de Gaitas. Baixo esta premisa ocupou a súa vida afondando no estudo da evolución da gaita primitiva dende o século VI – mediante a representación do Pórtico do Paraíso, canecillos e esculturas de moitas igrexas - . Agora, este estudo condensase na obra “Verín, en clave de gaita” realizada baixo a dirección da súa filla, Ruth Foxo, que o Concello de Verín edita con motivo desta exposición.\nO Museo Claustro dos Mercedarios inaugurará esta terza feira, 6 de agosto, a exposición “Verín, enclave de gaita” como froito da colaboración entre o Concello de Verín, a Escola Provincial de Gaitas de Ourense e o Bispado de Ourense.


Vacas Omega 3 - Faro de Vigo\nVacas Omega 3\nLeyma encarga un estudo pioneiro a investigadores para producir leite baixo en graxa introducindo leguminosas nos pensos\nr. prieto - a coruña 18.10.2009 | 01:29\nManuel Barbeito, gandeiro de Cambre, no momento de muxir as vacas da súa explotación. // Juan Varela\nO mercado demándao. Un leite coa mesma textura e sabor pero con activos máis beneficiosos para a saúde. Empresas lácteas galegas xa introduciron semente de liño nos pensos para conseguir produtos baixos en graxa, pero Leyma pretende ir máis aló incluíndo leguminosas na alimentación do gando. Para coñecer os seus efectos, o grupo lácteo galego encargou un estudo pioneiro ao Centro de Investigacións Agrarias de Mabegondo. En Inglaterra xa se demostrou que a novidosa dieta que agora se estuda en Galicia xera un leite co dobre de Omega 3.\nO futuro da maioría das granxas galegas pende dun fío. Cos prezos do leite polo chan, aos gandeiros quédanlle poucas saídas. Ante ameaza de peche das explotacións que se ven afogadas polos gastos, unha porta ábrese para poder rentabilizar a súa produción. Uns catro céntimos máis por litro por alimentar ao gando de forma tradicional, con pastos e forraxes propias. Unha alimentación que permite producir leite con menos ácidos graxos saturados e con máis Omega 3. Un leite máis sano, made in Galicia, que axudará a previr o colesterol e as enfermidades cardiovasculares.\nComo? Moficando a dieta do animal. Na actualidade, empresas galegas como Leyma ou Feiraco xa teñen no mercado produtos baixos en graxas saturadas utilizando aceite de liño como compoñente dos pensos. Pero Leyma pretende dar un paso máis e conseguir un leite con máis contido de Omega 3 incluíndo na alimentación do gando leguminosas como os trevos branco, violeta, encarnado, migueliano ou vesiculoso, a alfalfa, os chícharros forraxeiros ou a serradela. Para iso, o grupo lácteo galego acaba de encargar un estudo ao Centro de Investigacións Agrarias de Mabegondo (CIAM), dependente da Consellería de Medio Rural, sobre os efectos das leguminosas, empregadas tanto frescas —recén cortadas ou en pastoreo— como conservadas en forma de silo, no perfil de ácidos graxos do leite.\nPero non todas as explotacións terán cabida neste sistema pioneiro que Leyma pretende introducir en Galicia cambiando a alimentación do gando. A empresa do grupo Leite Río busca explotacións cun manexo máis sostible tanto económica como ambientalmente esixindo que cada granxa teña menos de dúas cabezas de gando maior por hectárea e que se alimenten fundamentalmente ca herba das pradeiras propias.\nA iniciativa foi presentada esta semana a 120 gandeiros na sede do Centro de Inventigacións Agrarias de Mabegondo. Algúns estudos, segundo apunta Juan Piñeiro, xefe do Departamento de Pastos e Cultivos do CIAM, revelan que a inclusión de leguminosas na dieta incrementa, comparado co uso das gramíneas, a proporción de ácidos graxos poliinsaturados, é dicir de Omega 3, na graxa do leite. O efecto de empregar a ensilaxe de trevo colleitado, comparado cunha gramínea, equivale a engadir diariamente aos pensos entre 250 e 300 gramos de aceites vexetais. En Inglaterra, estudos da Universidade de Newcastle demostraron que vacas alimentadas con dietas orgánicas producen leite máis sano. Os científicos descubriron que os animais que viven fóra do establo desde marzo ata outubro e se alimentan casi enteiramente de herba fresca teñen niveis máis altos de ácidos graxos sanos como o CLA9 e Omega 3. Este estuudo, en colaboración co centro de Mabegondo, non é o único no que está traballando o grupo lácteo. Desde o verán, Leyma ten no mercado leite cun 20% menos de ácidos graxos saturados e co dobre de Omega 3 a base de reforzar o consumo de forraxes e engadir semente de liño ao penso. Desde entón, Leite Río recolle a diario 50.000 litros en 50 explotacións gandeiras da Coruña, Lugo e Pontevedra que despois comercializa baixo a marca Leyma Natura. O seu obxectivo, segundo comenta o xerente da marca, Xoán Rodríguez, é pechar 2009 con 150 explotacións sostibles e cunha produción diaria de 150.000 litros de leite fresca pasteurizada. Un proceso de alimentación máis loborioso e custoso para o gandeiro pero que tamén ten a súa recompensa. Até catro céntimos máis por litro.